Þróttari vikunnar er Snjólaug Bjarnadóttir , blakkona í Þrótti . Snjólaug Elín Bjarnadóttir , 1958 , hóf ung að iðka blak hjá Þrótti . Hún kynntist íþróttinni í gegnum leikfimikennara MS sem sjálf æfði með Þrótti , og þá var ekki aftur snúið og blakið varð „ íþróttin mín “ , eins og hún segir sjálf frá . Snjólaug lék með meistaraflokki Þróttar frá 1974 til 1991 , þó með hléum . Á árunum 1978 - 1980 stundaði hún nám við Íþróttakennaraskólann á Laugarvatni og lék undir merkjum Ungmennafélags Laugdæla ; eins og raunar margir blakarar í Þrótti í gegnum tíðina . Á árunum 1982 - 83 lék hún í Noregi er hún var við nám í norska íþróttaháskólanum . Lið Þróttar var sterkt á þessum árum og m.a . Íslandsmeistarar 1983 , auk fjölda annarra titla . Snjólaug minnist þessa tíma með hlýju , sérstaklega allar keppnisferðirnar út á land og svo „ voru það öll frábæru Þróttara blakpartýin , sem voru haldin með ýmsum skemmtilegheitum . “ Á glæsilegum ferli lék hún 38 A-landsleiki fyrir Íslands hönd , þ.m.t. á Smáþjóðaleikum á Möltu . Haustið 1991 stóð hins vegar svo á , að Þróttar stúlkur náðu ekki í lið . Snólaug hafði þá leikið 199 leiki fyrir meistaraflokk . Hún lék þó áfram blak næstu árin fyrir önnur félög eða fram til 2000 ; og þá síðustu árin fyrir Víking . Hún er þó virk í öldungablaki enn þann dag í dag , með arftökum Stjörnunnar , Álftanesi . Þó blakið hafi óneitanlega verið hennar helsta íþrótt þá hafa aðrar íþróttir einnig heillað , m.a. golf og ekki síður fjallgöngur en á þessu ári hefur Snjólaug ferðast um Inkaslóðir í Perú ásamt því að klífa hæsta fjall Norður-Afríku , Toubkal í Marokkó . Á meðfylgjandi mynd sést Snjólaug með bikarinn , sem Þróttarstúlkur unnu 1988 , þegar þær urðu Bikarmeistarar .